สิ้นครูชาลี อินทรวิจิตร ศิลปินแห่งชาติ สาขาศิลปะการแสดงปี 2536 ผู้สร้างตำนานเพลงอมตะตลอดกาลของเมืองไทย
นายชาย นครชัย อธิบดีกรมส่งเสริมวัฒนธรรม เปิดเผยว่า ครูชาลี อินทรวิจิตร  ศิลปินแห่งชาติ สาขาศิลปะการแสดง (ผู้ประพันธ์คำร้อง - ผู้กำกับภาพยนตร์) ปี 2536 ได้เสียชีวิตเมื่อเวลาประมาณ 00.40 น. ณ โรงพยาบาลศิริราช ด้วยโรคชรา สิริอายุ 99 ปี โดยจะมีพิธีพระราชทานน้ำหลวงอาบศพ ในเวลา 17.00 น.  ณ ศาลา 11 วัดธาตุทอง เขตวัฒนา และกำหนดสวดพระอภิธรรมศพ ระหว่างวันที่ 5-7 พฤษภาคม เวลา 19.00 น. และจะเก็บศพไว้บำเพ็ญกุศลเป็นเวลา100 วัน โดยกรมส่งเสริมวัฒนธรรมจะดำเนินการขอพระราชทานเพลิงศพให้ต่อไป นอกจากนี้ยังให้การช่วยเหลือมอบเงินช่วยเหลือเมื่อเสียชีวิตเพื่อร่วมการบำเพ็ญกุศลศพ เงินช่วยเหลือค่าจัดทำหนังสือเพื่อเผยแพร่ผลงานเมื่อเสียชีวิตสำหรับครูชาลี อินทรวิจิตร เป็นชาวสมุทรสาคร สำเร็จการศึกษาจากโรงเรียนอำนวยศิลป์และโรงเรียนวิศวกรรมรถไฟ เป็นบุคคลที่สนใจเรื่องเพลงมาแต่เด็ก ทุกครั้งที่มีการจัดงานของวัดต่างๆ จะต้องไปประกวดร้องเพลงและจะได้รับรางวัลที่ 1 อยู่เป็นประจำ เข้าสู่วงการแสดงละคร นักร้องและภาพยนตร์ จากการสั่งสมประสบการณ์ทำให้มีความสามารถโดดเด่นทั้งเรื่องการร้องเพลง การประพันธ์เพลง การกำกับการแสดงภาพยนตร์โดยเฉพาะด้านการประพันธ์เพลง มีผลงานสร้างสรรค์เกือบ 1,000 เพลง ผลงานเพลงที่สร้างชื่อเสียงเป็นอมตะจนปัจจุบันมีจำนวนมาก เช่น เพลงสดุดี มหาราชา แสนแสบ ท่าฉลอม สาวนครชัยศรี ทุ่งรวงทอง มนต์รักดอกคำใต้ แม่กลอง ทั้งยังมีผลงานกำกับการแสดงภาพยนตร์ที่มีคุณภาพ เช่น ปราสาททราย กิ่งแก้ว และสื่อกามเทพ และจากผลการสร้างสรรค์ทำให้ครูชาลีได้รับรางวัลเกียรติยศจำนวนมากทั้งรางวัลตุ๊กตาทอง รางวัลภาพยนตร์แห่งชาติ สุพรรณหงส์ รางวัลกิตติคุณสังข์เงิน รางวัลเมขลา รางวัลแผ่นเสียงทองคำ  ครูชาลีได้ถ่ายองค์ความรู้การสร้างสรรค์บทเพลงสร้างศิลปินชื่อดังมากมายด้วยผลงานเพลงที่เป็นอมตะยอดนิยมตลาดกาล เช่น สุเทพ วงศ์กำแหง  ชรินทร์ นันทนาคร  เพ็ญศรี พุ่มชูศรี  สวลี ผกาพันธุ์